Ο κανονισμός θεσπίζει κοινούς κανόνες για τη διασφάλιση αποτελεσματικών και συνεπών ελέγχων για το κατά πόσον οι επιχειρήσεις: συμμορφώνονται με τα κριτήρια αειφορίας της Ευρωπαϊκής Ένωσης (ΕΕ)· παρέχουν ακριβή δεδομένα για τη μείωση των εκπομπών αερίων του θερμοκηπίου· συμμορφώνονται με τα κριτήρια για την πιστοποίηση των βιοκαυσίμων, βιορευστών και καυσίμων βιομάζας χαμηλού κινδύνου έμμεσης αλλαγής της χρήσης γης (ILUC)*. Η προώθηση των ανανεώσιμων μορφών ενέργειας αποτελεί έναν από τους στόχους της ενεργειακής πολιτικής της ΕΕ. Το 2019 η ΕΕ αναθεώρησε το πλαίσιο της ενεργειακής πολιτικής της με στόχο τη μετάβαση από τα ορυκτά καύσιμα στην καθαρότερη ενέργεια και, ειδικότερα, την υλοποίηση των δεσμεύσεων της Συμφωνίας του Παρισιού για τη μείωση των εκπομπών αερίων του θερμοκηπίου. Η δέσμη μέτρων "Καθαρή ενέργεια για όλους τους Ευρωπαίους", που εγκρίθηκε το 2019, θα συμβάλει στην απεξάρτηση του ενεργειακού συστήματος της ΕΕ από τον άνθρακα. Η δέσμη μέτρων περιλάμβανε μια αναθεωρημένη οδηγία για την προώθηση της χρήσης ενέργειας από ανανεώσιμες πηγές, την οδηγία (EE) 2018/2001 (βλέπε σύνοψη). Εθελοντικά καθεστώτα Τα εθελοντικά καθεστώτα πιστοποίησης και τα εθνικά καθεστώτα πιστοποίησης των κρατών μελών της EE διασφαλίζουν την παραγωγή των βιοκαυσίμων, των βιορευστών και των καυσίμων βιομάζας με βιώσιμο τρόπο, επαληθεύοντας ότι συμμορφώνονται με τα κριτήρια αειφορίας της ΕΕ. Όσον αφορά τη διαδικασία πιστοποίησης, ένας εξωτερικός ελεγκτής επαληθεύει ότι οι επιχειρήσεις συμμορφώνονται με τις απαιτήσεις σε κάθε τμήμα της αλυσίδας παραγωγής, από τον παραγωγό του πρωτογενούς τομέα (αγρότη ή δασοκόμο) που καλλιεργεί την πρώτη ύλη μέχρι τον παραγωγό ή έμπορο βιοκαυσίμων. Παρόλο που τα καθεστώτα τα διαχειρίζονται ιδιωτικοί φορείς, η Ευρωπαϊκή Επιτροπή μπορεί να τα αναγνωρίζει στο πλαίσιο της επαλήθευσης της συμμόρφωσης των επιχειρήσεων με τα κριτήρια αειφορίας της ΕΕ. Η αναγνώρισή τους από την Ευρωπαϊκή Επιτροπή διασφαλίζει μια εναρμονισμένη προσέγγιση της αγοράς μέσω των εθελοντικών και εθνικών καθεστώτων πιστοποίησης, καθώς και της αμοιβαίας αναγνώρισης των αποτελεσμάτων της πιστοποίησής τους. Τα κριτήρια αειφορίας διευρύνθηκαν για να συμπεριλάβουν τη βιομάζα για θέρμανση και ψύξη αλλά και για παραγωγή ρεύματος με την οδηγία (ΕΕ) 2018/2001. Τα κράτη μέλη υποχρεούνταν να μεταφέρουν στο εθνικό δίκαιο τους νέους κανόνες το αργότερο μέχρι τις 30 Ιουνίου 2021, και τα εθελοντικά καθεστώτα πρέπει να προσαρμόσουν τις προσεγγίσεις όσον αφορά την πιστοποίηση ώστε να ανταποκρίνονται στις νέες απαιτήσεις. Αυτός ο εκτελεστικός κανονισμός θεσπίζει επιπλέον κανόνες για την πιστοποίηση αειφορίας. Γενικοί κανόνες Ο κανονισμός περιλαμβάνει γενικούς κανόνες που αφορούν: τη δομή διακυβέρνησης, ώστε να διασφαλιστεί ότι το καθεστώς διαθέτει την αναγκαία νομική και τεχνική ικανότητα, αμεροληψία και ανεξαρτησία· ένα σύστημα διαχείρισης περιπτώσεων μη συμμόρφωσης στο πλαίσιο της διαδικασίας πιστοποίησης από τις επιχειρήσεις που πιστοποιούνται· την εσωτερική παρακολούθηση, τις διαδικασίες προσφυγής και το σύστημα διαχείρισης τεκμηρίωσης· τη δημοσίευση πληροφοριών. Έλεγχος Για να συμμετέχουν στο εθελοντικό καθεστώς, οι επιχειρήσεις πρέπει να περάσουν έναν αρχικό έλεγχο. Ο κανονισμός θεσπίζει κανόνες οι οποίοι αφορούν: τη διαδικασία ελέγχου και τα επίπεδα εγγυήσεων —όσες επιχειρήσεις διαπιστωθεί ότι είναι χαμηλού κινδύνου μετά τον αρχικό έλεγχο μπορούν να έχουν περιορισμένους ελέγχους στη συνέχεια· το πεδίο εφαρμογής του ελέγχου, που περιλαμβάνει τη συμμόρφωση με τους κανόνες αειφορίας γεωργικής και ξυλώδους βιομάζας, καθώς και με τους κανόνες για τα απόβλητα και τα υπολείμματα, τις πραγματικές τιμές για τις εκπομπές αερίων του θερμοκηπίου και τα συστήματα ισοζυγίου μάζας*· τα επαγγελματικά προσόντα του ελεγκτή· και την εποπτεία από την Επιτροπή και τα κράτη μέλη. Ειδικοί κανόνες Ο κανονισμός περιλαμβάνει, επίσης, ορισμένους ειδικούς κανόνες για τομείς όπως: η ιχνηλασιμότητα των συναλλαγών σε ολόκληρη την αλυσίδα εφοδιασμού και μια βάση δεδομένων της ΕΕ· η εφαρμογή του συστήματος ισοζυγίου μάζας· ο προσδιορισμός των εκπομπών αερίων του θερμοκηπίου βιοκαυσίμων, καυσίμων βιομάζας και βιορευστών· τα απόβλητα και υπολείμματα· η συμμόρφωση με τις απαιτήσεις πιστοποίησης χαμηλού κινδύνου ILUC. Παραρτήματα Τα παραρτήματα καθορίζουν λεπτομερώς απαιτήσεις για τομείς όπως: τα δεδομένα που πρέπει να διαβιβάζονται σε ολόκληρη την αλυσίδα εφοδιασμού και τα δεδομένα συναλλαγών· το ελάχιστο περιεχόμενο των εκθέσεων ελέγχου, των συνοπτικών εκθέσεων ελέγχου ή των πιστοποιητικών· πληροφορίες που πρέπει να παρέχονται από τα εθελοντικά καθεστώτα στις ετήσιες εκθέσεις τους προς την Επιτροπή· διευκρινίσεις σχετικά με ορισμένες από τις ύλες που θεωρούνται μέρος του παραρτήματος IX της οδηγίας RED II για την ανανεώσιμη ενέργεια· τις ελάχιστες απαιτήσεις για τη διαδικασία και τη μέθοδο πιστοποίησης βιομάζας χαμηλού κινδύνου ILUC· τυπικές τιμές συντελεστών εκπομπών.